**Αθήνα, 18 Μαρτίου 2019**

**Αρ. Πρ.: 424/ 18.03.2019**

Ε Π Ι Κ Α Ι Ρ Η Ε Ρ Ω Τ Η Σ Η

Προς

Κύριο Υπουργό Παιδείας, Έρευνας και Θρησκευμάτων

ΘΕΜΑ: «Ίδρυση τμήματος Τουρισμού με έδρα τη Ρόδο και ανωτατοποίηση της ΑΣΤΕΡ με την ένταξή της στο Πανεπιστήμιο Αιγαίου»

Κύριε Υπουργέ,

Η Σύγκλητος του Πανεπιστημίου Αιγαίου, σε συνεδρίασή της στις 7 Μαρτίου 2019, αποφάσισε και ενέκρινε την ίδρυση Τμήματος Σπουδών Φιλοξενίας, Αναψυχής και Εκδηλώσεων στο Πανεπιστήμιο Αιγαίου με έδρα τη Ρόδο.

Στην ίδια απόφαση υπάρχει και η πρόταση ανωτατοποίησης της ΑΣΤΕΡ με την ένταξή της στο Πανεπιστήμιο Αιγαίου.

Υπενθυμίζω ότι:

α) Η κυβέρνηση, εφαρμόζοντας μια μεθοδευμένη παρελκυστική τακτική, από την πρώτη μέρα που ανέλαβε την εξουσία, πέτυχε να ακυρώσει την ίδρυση και λειτουργία Τμήματος Οικονομίας και Διοίκησης Τουρισμού με έδρα τη Ρόδο, που είχε δρομολογηθεί από την προηγούμενη κυβέρνηση και είχε και τη σύμφωνη γνώμη του Πανεπιστημίου Αιγαίου. Το παραπάνω συνέβη, παρά το γεγονός ότι υπήρξε στήριξη και δέσμευση της τοπικής κοινωνίας και της αυτοδιοίκησης για την κάλυψη των στεγαστικών αναγκών του νέου τμήματος.

β) Η κυβέρνηση, παρά τις, κατά καιρούς, υποσχέσεις της, όχι μόνο δεν προχώρησε στην ανωτατοποίηση της ΑΣΤΕΡ, αλλά ούτε το πρόγραμμα σπουδών κατάφερε να επικαιροποιήσει.

Αυτή τη στιγμή, υπάρχει στο τραπέζι η απόφαση αλλά και η πρόταση της Συγκλήτου του Πανεπιστημίου Αιγαίου για την ίδρυση Τμήματος Τουριστικών Σπουδών με έδρα τη Ρόδο, όπως το Τμήμα Σπουδών Φιλοξενίας, Αναψυχής και Εκδηλώσεων, αλλά και για την ανωτατοποίηση της ΑΣΤΕΡ μέσω της ενσωμάτωσής της στο Πανεπιστήμιο Αιγαίου.

Κατόπιν των ανωτέρω

Ερωτάται ο Κύριος Υπουργός

1. Ποιες είναι οι προθέσεις του, αναφορικά με την απόφαση και πρόταση της Συγκλήτου του Πανεπιστημίου Αιγαίου για την ίδρυση Τμήματος Σπουδών Φιλοξενίας, Αναψυχής και Εκδηλώσεων με έδρα τη Ρόδο και την ανωτατοποίηση της ΑΣΤΕΡ, μέσω της ενσωμάτωσής της στο Πανεπιστήμιο Αιγαίου;

Ο Ερωτών Βουλευτής

Μάνος Κόνσολας

Βουλευτής Δωδεκανήσου